<https://www.uvzsr.sk/index.php?option=com_content&view=article&id=5280:prevencia-pred-covid-19-ako-spravne-vetra&catid=56:tlaove-spravy&Itemid=62>

|  |  |  |
| --- | --- | --- |
| Prevencia pred COVID-19: Ako správne vetrať | [Tlačiť](https://www.uvzsr.sk/index.php?view=article&catid=56:tlaove-spravy&id=5280:prevencia-pred-covid-19-ako-spravne-vetra&tmpl=component&print=1&layout=default&page=&option=com_content&Itemid=62) | [E-mail](https://www.uvzsr.sk/index.php?option=com_mailto&tmpl=component&link=9bc351252cf442e7f14cb8e3de55e6d20f5633a1) |

|  |
| --- |
| [Tlačové správy](https://www.uvzsr.sk/index.php?option=com_content&view=category&id=56:tlaove-spravy&layout=blog&Itemid=62) |
| **Piatok, 15. Júl 2022 11:24** |
| [COVID_19_vetranie_7-2022](https://www.uvzsr.sk/docs/letaky/plagat_COVID-19_vetranie_7-2022.pdf)  COVID-19 sa šíri vzduchom prenášanými časticami a kvapôčkami. Ľudia, ktorí sú infikovaní COVID-19, môžu pri výdychu uvoľňovať častice a kvapôčky, ktoré obsahujú vírus SARS CoV-2 (napr. tiché dýchanie, rozprávanie, spev, cvičenie, kašeľ, kýchanie). Existuje viacero spôsobov, ktoré možno uplatniť na zníženie potenciálu prenosu COVID-19 vzduchom. Jedným z nich je aj vetranie. Zabezpečenie správneho vetrania vonkajším vzduchom môže pomôcť znížiť koncentráciu kontaminantov vo vzduchu, vrátane vírusov v interiéri.  **Vetranie v domácnostiach**   * Na výmenu vzduchu používajte prirodzené vetranie (oknami) alebo mechanické, nútené vetranie (vzduchotechnickými zariadeniami). * Najlepšie je vetrať krátko a intenzívne. Intenzívne vetranie možno dosiahnuť vďaka prievanu, a to napr. súčasným otvorením okien vo viacerých miestnostiach. * Vetrať treba pravidelne, aj niekoľkokrát za deň. Ak sa doma počas dňa príliš nezdržiavate, postačí poriadne vyvetrať ráno a večer. * Pri vyššom počte ľudí v domácnosti, ako aj pri pocite vydýchaného vzduchu, je potrebné zvýšiť aj frekvenciu vetrania. Vetrajte v pravidelných intervaloch každých niekoľko hodín. * Spôsob vetrania prispôsobte vonkajšej teplote vzduchu a ročnému obdobiu; v zime by malo ísť o rýchle a nárazové vetranie zhruba tri razy denne, v letnom období je základným pravidlom vetranie v skorších ranných hodinách, a to doobeda na západnej strane a poobede na východnej strane domu. * V letných mesiacoch môže byť popri vetraní oknami nápomocná aj klimatizácia alebo obyčajný ventilátor, ktorým docielite rýchlejšiu výmenu vzduchu v miestnosti. Aby ste znížili riziko prenosu vzduchom, nasmerujte prúdenie vzduchu ventilátora tak, aby nefúkalo priamo z jednej osoby na druhú. * Pokiaľ používate doma klimatizačné zariadenie, pravidelne ho čistite podľa návodu výrobcu. Pri nedostatočnej údržbe sa prístroje na úpravu vzduchu môžu stať zdrojom mikrobiálneho znečistenia. * Bez ohľadu na to, či klimatizáciu využívate často, z času na čas ju vypnite a vyvetrajte. * Pokiaľ sa v byte nachádza osoba pozitívna na ochorenie COVID-19, zabezpečte v miestnosti chorého a v spoločných priestoroch dobré vetranie (najlepšie pomocou prievanu) a otvorte okná vždy, keď je to možné. * Ak je to možné, snažte sa zabrániť prúdeniu vzduchu z miestnosti chorého do iných miestností bytu. * Na doplnenie vetrania môžete použiť čističku vzduchu s kvalitným vzduchovým filtrom. Čističku vzduchu umiestnite do miestnosti, v ktorej trávite najviac času, alebo kde najviac času trávia ľudia zo zraniteľných skupín. Aby ste znížili riziko prenosu vzduchom, nasmerujte prúd čističky vzduchu tak, aby nefúkal priamo z jednej osoby na druhú.   **Odbor hygieny životného prostredia Úradu verejného zdravotníctva Slovenskej republiky** |